[pic] | EVROPSKA KOMISIJA |

Bruselj, 3.6.2010

COM(2010)288 konč.

POROČILO KOMISIJE EVROPSKEMU PARLAMENTU IN SVETU

Posebno upravno območje Macau: letno poročilo 2009

POROČILO KOMISIJE EVROPSKEMU PARLAMENTU IN SVETU

Posebn o upravno območje Macau: letno poročilo 2009

Uvod

Evropska komisija od izročitve Macaa celinski Kitajski pred desetimi leti pozorno spremlja gospodarski in politični razvoj v Posebnem upravnem območju Macau, da bi izpolnila svojo zavezo Evropskemu parlamentu iz leta 1999 glede izdaje letnega poročila o napredku. To poročilo zajema leto 2009.

Leto 2009 je bilo pomembno leto za Posebno upravno območje Macau. Praznovalo je deseto obletnico vrnitve celinski Kitajski. Edmunda Hoja je zamenjal novi glavni upravitelj. Na volitvah v zakonodajno skupščino septembra 2009 je bilo izvoljeno novo zakonodajno telo s štiriletnim mandatom. Na začetku leta 2009 je bila v Macau sprejeta zakonodaja o nacionalni varnosti.

Evropska komisija priznava, da je izvajanje politike „ena država, dva sistema“ po izročitvi v skladu z ustavo Posebnega upravnega območja Macau zadovoljivo. Ustava zagotavlja, da se macajski način življenja, pravna država ter varstvo temeljnih pravic in svoboščin ne bodo spremenili. Izvajanje ustave v Macau je od njegove vrnitve celinski Kitajski na splošno uspešno, pri čemer se spoštujejo tudi temeljne pravice in svoboščine Macajcev.

Politični razvoj

Kolonija je leta 2009 prvič dobila novega vodjo od vrnitve Kitajski leta 1999. Nekdanji sekretar za socialne zadeve in kulturo Fernando Čui je bil 26. julija 2009 imenovan za novega glavnega upravitelja , s čimer je nasledil Edmunda Hoja, ki je macajsko vlado vodil od njene izročitve celinski Kitajski. Dr. Čui je dobil 282 oziroma 94 % glasov 300-članskega odbora za izvolitev glavnega upravitelja. Fernando Čui je v svojem govoru po zmagi na volitvah navedel, da bo pozorno prisluhnil skrbem javnosti, brezhibno vodil vlado in izboljšal njeno preglednost ter prav tako zagotovil pošteno in zdravo konkurenco v sektorju igralništva, ki je glavni steber gospodarstva območja Macao.

Predsednik Evropske komisije Barroso je čestital Fernandu Čuiju in mu zaželel uspeh pri prizadevanju za stabilnost in blaginjo Macaa. Zahvalil se je tudi Edmundu Hoju za njegov prispevek k razvoju Macaa v zadnjem desetletju in za krepitev povezanosti Macaa z Evropsko unijo.

Volitve v zakonodajno skupščino Macaa so bile 20. septembra 2009. Volilna udeležba je bila 59,9-odstotna, kar je najvišja v zgodovini volitev v Macau. Zakonodajno telo ima 29 poslanskih sedežev, vključno z 12 sedeži, na katere se poslance voli neposredno, in 17 sedeži, na katere se poslance voli posredno in od katerih jih deset zastopa funkcionalne volilne enote, sedem pa jih imenuje glavni upravitelj. Na neposrednih volitvah je kandidiralo skupno 122 kandidatov iz 16 skupin. Osem izmed 12 kandidatov, ki so zmagali na neposrednih volitvah, je izkušenih zakonodajalcev z mandati v zakonodajnem telesu, medtem ko ostali štirje kandidati prvič sodelujejo v zakonodajni skupščini. Prodemokratični tabor zakonodajalcev Macaa je pridobil še en sedež v zbornici, s čimer se je njihovo število sedežev z dva povečalo na tri sedeže. Evropska komisija meni, da so bile volitve na splošno poštene in pravilno izvedene. Rekordna udeležba je pozitiven kazalec političnega razvoja Macaa in znak vse večje ozaveščenosti javnosti na njegovem ozemlju. Evropska komisija podpira ta razvoj in meni, da je vse večja politična zrelost prebivalcev Macaa trden temelj demokratičnega napredka v Macau.

Posebno upravno območje Macau je 10. obletnico praznovalo 20. decembra 2009. Praznovanja se je udeležil kitajski predsednik Hu Džintao. Udeležil se je tudi slovesnosti ob imenovanju tretje vlade. Predsednik Hu je v svojem govoru poudaril dosežke Posebnega upravnega območja v zadnjem desetletju in izrazil zaupanje, da bodo novi glavni upravitelj in njegovi uradniki sposobni združiti prebivalce Macaa in jih voditi na poti do oblikovanja boljše prihodnosti za Posebno upravno območje.

Sprejetje zakonodaje o nacionalni varnosti je bil dodaten politični dosežek. Člen 23 ustave vlado Posebnega upravnega območja zavezuje k uvedbi zakonodaje o izdaji, odcepitvi, vstaji, rušenju vlade in kraji državnih tajnosti. Vladni osnutek zakonodaje o nacionalni varnosti je bil po 40-dnevnem javnem posvetovanju 5. januarja 2009 predstavljen v zakonodajni skupščini. Osnutek je bil sprejet z veliko večino zakonodajne skupščine 25. februarja 2009 (le dva prodemokratična zakonodajalca sta glasovala proti) in je začel veljati 3. marca 2009. Kitajski predsednik Hu Džintao je zakonodajo o nacionalni varnosti pohvalil na praznovanju desete obletnice izročitve. Evropska unija je seznanjena z novim predlogom zakona o nacionalni varnosti ter poudarja pomen varstva temeljnih pravic in svoboščin, ki jih zagotavlja ustava Posebnega upravnega območja Macau.

Macao je bil leta 2009 izpostavljen na 75. zasedanju Odbora Organizacije združenih narodov za odpravo rasne diskriminacije . Odbor je pohvalil njegovo sprejetje zakona o boju proti trgovini z ljudmi ter tudi zakona o vzpostavitvi pravnega okvira za priznavanje in izgubo statusa begunca. Odbor je prav tako izrazil zaskrbljenost glede tega, da je trgovina z ljudmi v Posebnem upravnem območju še vedno resna težava ob upoštevanju, da so žrtve pogosto ženske in otroci, ki niso državljani ali pripadajo etničnim manjšinam. Odbor je priporočil okrepitev ukrepov za ustrezno preprečevanje in kaznovanje trgovine z ljudmi, zlasti z nedržavljani, ter boj proti taki trgovini. Odbor je prav tako izrazil zaskrbljenost, ker so delavci migranti v Posebnem upravnem območju izključeni iz sistema socialnega varstva, in priporočil spremembo ustrezne zakonodaje, da bi se dajatve socialnega varstva razširile na vse delavce. Prav tako je bila Evropska komisija zaskrbljena zaradi vse večjega števila incidentov med letom, ko so uradniki za priseljevanje zavrnili vstop novinarjem, akademikom in aktivistom iz Hongkonga v Macao zaradi javne varnosti.

Gospodarski razvoj

Macao je od liberalizacije monopola igralništva leta 2002 postal največji trg igralništva. Njegovo širitev so omogočali obiskovalci s celinske Kitajske in velike naložbe novih upravljavcev igralnic v Posebno upravno območje. BDP se je v Macau v zadnjem desetletju skoraj potrojil. Kljub temu je njegovo gospodarstvo leta 2009 doživelo prvo gospodarsko recesijo zaradi svetovne finančne krize in vladnih politik za omejitev čezmerne rasti sektorja igralništva. Čeprav je gospodarstvu Macaa uspelo obvladati krizo, se še vedno preveč opira na sektor igralništva, pri čemer se premoženjske razlike še dodatno povečujejo.

Kitajska je leta 2009 še naprej zmanjševala število obiskov prebivalcev celine v Macau, da bi omejila igralniške izlete. Kitajska je prispevala do 50,5 % obiskov Macaa leta 2009 in je tudi njegov največji vir turizma. Te vizumske omejitve za obiskovalce s celine so veliko bolj vplivale na lokalno gospodarstvo kot svetovna finančna kriza. Za zmanjšanje vpliva gospodarske recesije je vlada Posebnega upravnega območja Macau oblikovala različne pobude za pomoč sektorju in prebivalcem, kot so enkratna denarna pomoč vsem državljanom, večje naložbe v javna dela in infrastrukturo, spodbujevalni načrt v vrednosti 100 milijonov patak (9 milijonov EUR) v pomoč sektorjem, povezanim s turizmom, ter shema jamstev za posojila malim in srednje velikim podjetjem za podporo pri spopadanju s šibkejšim poslovnim okoljem. Vpliv svetovne finančne krize na največji svetovni trg igralništva je bil najbolj opazen na področju financ upravljavcev igralnic v Združenih državah. Nekateri njihovi projekti širjenja igralnic so se upočasnili ali so bili začasno prekinjeni.

Gospodarstvo Macaa si je vseeno opomoglo zaradi večjega števila obiskov in obsežnih prihodkov iz igralništva v zadnji četrtini leta 2009. Skupno število obiskov se je v zadnji četrtini povečalo za 5 %, medtem ko se je v prvih treh četrtinah zmanjševalo. Prihodki iz igralništva so se povečali za 9,4 % na rekordno višino 119 milijard patak v celem letu 2009 (10,7 milijarde EUR). Zaradi likvidnosti v Aziji je upravljavcem igralnic v Macau kljub svetovni finančni krizi uspelo poiskali nove vire financiranja, ker so njihove igralnice začele kotirati na borzi v Hongkongu, zaradi česar so lahko odplačali nekatere dolgove in zopet začeli izvajati začasno prekinjene projekte. Število igralnic se je zato z 31 leta 2008 povečalo na 33 leta 2009.

Upad BDP v Macau je v prvi polovici leta 2009 dosegel dvomestno številko, vendar se je BDP v drugi polovici leta začel povečevati. BDP je leta 2009 dosegel blago 1,3-odstotno realno rast. Ta zagon rasti se je pospešil v zadnji četrtini leta. Okrevanje je večinoma temeljilo na izvozu igralniških storitev. Stopnja brezposelnosti je bila leta 2009 stabilna in je znašala 3,6 %. Inflacijski pritiski so se zmanjšali s stopnjo inflacije, ki je z 8,6 % leta 2008 hitro padla na 1 % leta 2009. Na zunanji ravni je bil izvoz trgovskega blaga zelo šibek zaradi majhnega povpraševanja na čezmorskih trgih. Izvoz blaga se je zmanjšal za 52 %, uvoz je upadel za 14 %, zaradi česar se je zunanjetrgovinski primanjkljaj povečal na več kot 29 milijard patak (2,6 milijarde EUR).

Uradna statistika Macaa kaže, da je EU za Kitajsko še vedno druga največja uvoznica v Macao in predstavlja 21 % njegovega uvoza. EU je bila tudi četrti največji izvozni trg za Macao in predstavlja 8,2 % skupnega izvoza Macaa. Po podatkih Eurostata se je uvoz EU iz Macaa leta 2009 zmanjšal za 54 % na 107 milijonov EUR, izvoz v Macao pa je upadel za 9 % in dosegel 200 milijonov EUR s trgovinskim presežkom 93 milijonov EUR. Transportna oprema, stroji in električna oprema ter živila so bile največje kategorije izvoza EU v Macao.

Macao je leta 2009 nadaljeval postopno povezovanje svojega gospodarstva z gospodarstvom celinske Kitajske, kar je bistveno za ohranjanje dolgoročne gospodarske prihodnosti. Šesti dodatek k Sporazumu o tesnejšem gospodarskem partnerstvu (CEPA) med Macaom in Kitajsko je bil podpisan maja 2009. Ta sporazum je pomenil temelj za povezovanje obeh gospodarstev in podjetjem v Macau zagotovil več možnosti za poslovanje na Kitajskem. Macao je poleg tega z navdušenjem dejavno sodeloval pri dolgoročnem razvojnem načrtu regije delte Biserne reke. Tri vlade, in sicer v Macau, Guangdongu in Hongkongu, so začele izvajati študije in infrastrukturne projekte, da bi povezale ta velika mesta v delti, s čimer bi nastal medmestni prometni obroč, ki bi ga bilo mogoče prevoziti v eni uri in bi omogočal prevoz med katerima koli dvema mestoma znotraj tega obroča.

Kitajska je prav tako razširila ugodne ukrepe za pomoč rasti in razvoju Macaa, kot na primer v primeru zakupa zemljišča na sosednjem otoku (Hengčin) z namenom širitve Univerze v Macau in potrditve načrta Macaa za melioracijo. Kitajska je dala Macau v najem zemljišče na otoku Hengčin za skupaj 1,2 milijarde patak (108 milijonov EUR) do 19. decembra 2049. Macao bo izvrševal sodno pristojnost na tem novem ozemlju. Vlada Posebnega upravnega območja Macau pričakuje, da bo ta širitev geografske pristojnosti Macau pomagala pri diverzifikaciji gospodarstva in njegovi razširitvi na druge storitvene sektorje, kot so izobraževanje, kulturne, rekreativne ali športne dejavnosti.

Na regionalni ravni se Macao spopada z vse večjo konkurenco iz drugih azijskih mest, katerih cilj je začeti igralniške posle. Uvedba neposrednih potniških in tovornih letov čez ožino med Tajvanom in celinsko Kitajsko pomeni nekatere izzive za sektor civilnega letalstva v Macau, ki je bil več let tranzitno vozlišče za lete med Tajvanom in Kitajsko. Novi glavni upravitelj Fernando Čui je v zvezi s tem na otvoritvenem govoru 22. decembra 2009 predlagal okrepitev izmenjav in sodelovanja s Tajvanom, da bi se utrdila vloga Macaa kot storitvenega vozlišča. Prav tako je navedel, da si bo Macao še naprej prizadeval za diverzifikacijo svojega gospodarstva in njegovo razširitev na druge sektorje, kot so kultura, izobraževanje ter sektor organizacije sestankov, spodbud, kongresnega turizma in organizacije razstav, ter krepitev vezi s portugalsko govorečimi državami in tudi Evropsko unijo. Vlada Posebnega upravnega območja Macau je uvedla tudi več ukrepov za pomoč delovanju in razvoju malih in srednje velikih podjetij v neigralniških sektorjih. Evropska komisija pozitivno ocenjuje prizadevanje Macaa za diverzifikacijo gospodarstva, kar bo koristno za njegovo dolgoročno stabilnost.

Sodelovanje med EU in Macaom

Odnosi Evropske unije z Macaom temeljijo na skupnih vrednotah, evropski dediščini in skupnem interesu na področjih, kot so gospodarstvo, okolje, izobraževanje in kultura. Odnosi so se razvili v okviru Sporazuma o trgovini in sodelovanju, ki sta ga EU in Macao podpisala leta 1992. Na srečanju Skupnega odbora EU-Macao, ki se na podlagi okvirnega sporazuma izvaja letno, je bilo v Macau februarja 2009 poudarjeno dejstvo, da je Macao še vedno pomemben partner za EU.

Na tem srečanju so se izmenjala mnenja o vplivih svetovne finančne krize, porastu protekcionizma in strategijah o podnebnih spremembah. Prav tako je bil dosežen sporazum o sodelovanju za ohranitev odprtih gospodarstev v EU in Macau ter okrepitev sodelovanja. Dvostranske razprave so poleg tega zajemale krepitev večstranskega trgovinskega sistema, izboljšanje varstva pravic intelektualne lastnine, izpopolnjevanje postopkov oddaje javnih naročil v Macau, priznavanje dvostranskega sodelovanja na področju protidampinških preiskav in zadovoljivo izvajanje Sporazuma o ponovnem sprejemu med EU in Macaom.

To dvostransko sodelovanje temelji na Sporočilu Evropske komisije „EU, Hongkong in Macao: možnosti za sodelovanje 2007–2013“. Navedeno sporočilo določa več zahtevnih ciljev v zvezi z izboljšanjem odnosov med EU in Macaom z razširitvijo sodelovanja med njima. „Program Evropske unije za poslovne informacije“ za Hongkong in Macao (EUBIP), ki je bil uveden februarja v Macau, se je pokazal kot zelo koristen instrument za spodbujanje izmenjave znanja in boljše razumevanje med Macaom in Evropsko unijo.

Konzorcij, ki ga sestavljajo Evropska gospodarska zbornica v Hongkongu, Inštitut za spodbujanje trgovine in vlaganj Macaa ter Inštitut Macaa za evropske študije, je prek EUBIP uspešno izvedel več dejavnosti v tesnem sodelovanju z nacionalnimi zbornicami držav članic EU ter začasnimi pomembnimi poslovnimi in panožnimi združenji. Evropska unija je zlasti v Macau postala bolj prepoznavna zaradi sodelovanja EU, držav članic in evropskih podjetij ter njihovih govorcev na skupnem razstavnem paviljonu Evropske unije, pri čemer je to sodelovanje veliko prispevalo k forumom, kot so Mednarodni forum Macaa o sodelovanju na področju okolja (v nadaljnjem besedilu: MIECF), ki je bil aprila, in mednarodni sejem Macaa (MIF), ki je bil oktobra 2009. Tak primer je seminar v zvezi z uredbo Evropske unije o kemikalijah (REACH) skupaj s strokovnim znanjem Evropske agencije za kemikalije ter podporo Inštituta za spodbujanje trgovine in vlaganj Macaa.

Okolje je pomembno vprašanje za vlado Posebnega upravnega območja Macau in je še naprej področje tesnega sodelovanja. Evropska komisija podpira prizadevanje vlade Posebnega upravnega območja Macau za organiziranje mednarodnih forumov in razstav o sodelovanju na področju okolja, kot je MIECF, da bi povečala mednarodno ozaveščenost o varstvu okolja v Macau. Posebno upravno območje je zelo dejavno pri spodbujanju izmenjav vlade in civilne družbe ter je še bolj okrepilo prizadevanje za večjo ozaveščenost o varstvu okolja in tudi spodbudilo podjetja, da uporabljajo energetsko učinkovite zelene proizvode.

Sodelovanje med EU in Macaom se je leta 2009 razširilo na več sektorjev. Evropska komisija in Macao sta decembra podpisala sporazum o sodelovanju med EU in Macaom na pravnem področju, da bi se po uspešnem zaključku podobnega projekta iz leta 2007 okrepili pravni sistem Macaa in javna uprava ter strokovno znanje s področja prava in sodstva. Pravna država, dobro upravljanje ter spoštovanje temeljnih pravic in svoboščin so neločljivo povezani z visoko ravnjo ozaveščenosti prebivalcev Macaa o pravnem sistemu ter obstojem dobro usposobljenih sodnikov in pravnikov.

Stiki med evropskimi in macajskimi visokimi uradniki so se nadaljevali tudi leta 2009, da bi se raziskale možnosti sodelovanja na področju civilnega letalstva. Macao je potrdil izbiro horizontalnega sporazuma o letalskih storitvah, na podlagi katerega se bo posodobilo vseh 15 veljavnih dvostranskih sporazumov z državami članicami EU z namenom vključitve načela Skupnosti o določitvi. Ker Macao nima lastnega zračnega prostora, je potrdil, da je že pridobil soglasje Kitajske za sklenitev horizontalnega sporazuma z Evropsko unijo. Evropska komisija bo cenila nadaljnji napredek glede razprav za sklenitev horizontalnega sporazuma v letu 2010.

Pogovori med Evropsko komisijo in visokimi uradniki Macaa so se nadaljevali tudi leta 2009, da bi se raziskale možnosti sodelovanja na področju obdavčenja prihrankov. Evropska komisija kot prvi delni korak v tej smeri zagotovo podpira zavezanost Macaa k izvajanju standarda OECD ob upoštevanju izmenjav davčnih podatkov med pristojnimi organi. Zato je Macao sprejel zakon o izmenjavi podatkov s področja davčnih zadev, ki je začel veljati 15. septembra 2009. Dialog o mogočih dodatnih ukrepih, ki so lahko resnično enakovredni ukrepom iz Direktive o prihrankih, se bo nadaljeval leta 2010.

Leta 2009 se je okrepilo povezovanje med ljudmi v Evropi in Macau. Macao je dejavno sodeloval v programu Erasmus Mundus 2009, na podlagi katerega se je krepilo povezovanje med univerzami in študenti v Evropi in Macau ter poglobilo razumevanje med njimi. EU je s sodelovanjem na uspešnih konferencah Jeana Monneta, ki so bile organizirane vse leto, podprla tudi katedro Jeana Monneta na Univerzi v Macau. Nadaljnja krepitev sodelovanja se načrtuje po podpisu protokola z vlado Macaa januarja za organizacijo več tečajev usposabljanja za približno 100 tolmačev iz Macaa za udeležbo na konferencah v naslednjih štirih letih.

Obeti za prihodnost

Leto 2010 bo novo obdobje za Macao, saj bo imel novo vodstvo in novo zakonodajno skupščino na podlagi zapuščine, ki se je uspešno gradila po izročitvi. Macao in Evropa imata skupno dragoceno dediščino in enake vrednote odprtosti in strpnosti. EU bo v tej novi fazi še naprej tesno povezana z vlado Macaa in njegovimi prebivalci, da se bodo okrepili sedanji odnosi. Evropska komisija bo še naprej podpirala izvajanje načela „ena država, dva sistema“ v Posebnem upravnem območju Macau in v ta namen pozorno spremljala politični, institucionalni, gospodarski in socialni napredek v Posebnem upravnem območju.

Evropska komisija želi doseči napredek v dvostranskih razpravah na področju, kot sta civilno letalstvo in obdavčitev prihrankov. Evropska komisija bi leta 2010 želela okrepiti tudi akademske in kulturne izmenjave ter spodbuditi Macao k sodelovanju v svetovnih programih, ki jih financira EU, kot je Erasmus Mundus, ter so namenjeni zlasti manjšim državam in ozemljem, kot je Macao.